রিয়াল বেতিসকে ৬-২ গোলে উড়িয়ে দিয়েই লা লিগা অভিযান শুরু করল গতবারের চ্যাম্পিয়ন বার্সেলোনা। প্রথম ম্যাচেই নায়ক লিওনেল মেসি ও লুইস সুয়ারেজ। 
শনিবার ক্যাম্প ন্যু’তে রিয়াল বেতিসের বিরুদ্ধে ম্যাচের ছয় মিনিটে প্রথম গোল করেন বার্সেলোনার আর্দা তুরান। ২১ মিনিটে অবশ্য গোল শোধ করে দেন রিয়াল বেতিসের রবেন কাস্ত্রো। প্রাথমিক ধাক্কা সামলে মেসির নেতৃত্বেই দুর্দান্তভাবে ঘুরে দাঁড়াতে শুরু করে সদ্য স্প্যানিশ সুপার কাপজয়ীরা। পেনাল্টি বক্সের বাইরে থেকে বাঁ পায়ের ভলিতে মেসি প্রথম গোল করেন ৩৭ মিনিটে। পাঁচ মিনিটের মধ্যেই গোল করে বার্সেলোনাকে ফের এগিয়ে দেন সুয়ারেজ। প্রথমার্ধ শেষ হওয়ার আগেই ৩-১ গোলে এগিয়ে যায় লুইস এনরিকের দল।
মেসি-সুয়ারেজ যুগলবন্দিতে দ্বিতীয়ার্ধের শুরু থেকেই আক্রমণের ঝড় তোলে বার্সেলোনা। উরুগুয়ের স্ট্রাইকার তাঁর দ্বিতীয় গোল করেন ৫৬ মিনিটে। এক মিনিটের মধ্যেই ফের পেনাল্টি বক্সের বাইরে অসাধারণ শটে গোল মেসির। ম্যাচের ৮২ মিনিটে ফ্রি-কিক গোলে হ্যাটট্রিক সম্পূর্ণ করেন সুয়ারেজ। দু’মিনিটের মধ্যে ফের কাস্ত্রো গোল করে ব্যবধান কমান।
দুরন্ত ফর্মে বার্সেলোনার প্রাক্তন ম্যানেজার পেপ গুয়ার্দিওলার ম্যাঞ্চেস্টার সিটিও। শনিবার ইপিএলে তারা ৪-১ গোলে হারায় স্টোক সিটিকে। জোড়া গোল করেন সের্জিও আগুয়েরো। এই মুহূর্তে ম্যাঞ্চেস্টার ইউনাইটেড স্ট্রাইকার জ্লাটান ইব্রাহিমোভিচের সঙ্গে তাঁর সর্বোচ্চ গোলদাতা হওয়ার লড়াই তুঙ্গে। দুই তারকাই দু’ম্যাচে তিনটি করে গোল করেছেন। শুক্রবার রাতে সাউদাম্পটনের বিরুদ্ধে জোড়া গোল করেছিলেন ইব্রাহিমোভিচ। ২-০ গোলে ম্যান ইউ জেতে। শনিবার চেলসি ২-১ গোলে হারায় ওয়াটফোর্ড এফসিকে। লিভারপুল ০-২ গোলে হেরেছে বার্নলে এফসির বিরুদ্ধে।